د طالبانو د قطر دفتر ترجمان سهيل شاهين وئيلي دي چې دوحه مذاکراتو کښې امريکې سره تقريبا په ټولو معاملو اتفاق شويدے او امکان دې چې راتلونکي دوه ورځو پورې به د سولې لوظنامه لاس ليک شي

د امريکې خبري ادارو سره مرکه کښې سهيل شاهين وئيلي دي چې د قطر سرښار دوحه کښې امريکې سره روان مذاکراتو کښې ډير اهم پيش رفت شويدے

د هغه وينا وه چې د خبرو اترو دوران زياتره مسائلو باندې پيدا شوي اختلافات ختم شويدي او عملي ميکانيزم باندې موافقه شويده

سهيل شاهين امکان څرګند کړېدے چې د امريکې سره به امن مذاکراتو معاهده راتلونکي دوه ورځو کښې لاس ليک شي

ذرائع وائي چې دې مذاکراتو کښې افغانستان نه د بهرملکي پوځيانو انخلا په ټائم فريم اختلافات ختم شويدي او ممکن ده چې زلمې خليل زاد دوه درې ورځو کښې د کابل دوره هم وکړي

ذرائع زياتوي چې دواړو فريقينو ترمينځه د مذاکراتو سلسله تيره ورځ تر ناوخته پورې جاري وه او پرون زلمي خليل زاد قطر لپاره د افغانستان سفير حکيم دليلي سره هم ملاقات کړي وو